Razine kolina i N-acetil aspartata u dorsolateralnom prefrontalnom korteksu na početku faze oporavka ukazuju na povećani rizik od ponovne pojave depresivne epizode kod različitog trajanja terapije održavanja i nakon nje: retrospektivno kohortno istraživanje

**Cilj** Odrediti odnos između dinamike razine metabolita mozga mjerenih spektroskopijom protonskom magnetskom rezonancom (1H-MRS) na početku faze oporavka od indeksne depresivne epizode i vremena do ponovne pojave depresije.

**Postupci** U ovom retrospektivnom kohortnom istraživanju analizirali smo promjene N-acetil aspartata (NAA), kolina i glutamat-glutamina kod 48 pacijenata s rekurentnom depresijom koji su liječeni monoterapijom održavanja sa stabilnom dozom antidepresiva. 1H-MRS napravljena je na početku faze oporavka i 6 mjeseci kasnije. Parametre 1H-MRS-a, obilježja indeksne epizode i tijek depresivnog poremećaja analizirali smo Coxovim modelom proporcionalnih rizika.

**Rezultati** Snižavanje razina NAA i kolina 6 mjeseci nakon početka razdoblja oporavka bili su vremenski-neovisni čimbenici rizika za ponovnu pojavu depresivne epizode. Omjer ugroženosti (*hazard ratio*) povezan sa sniženjem razine NAA bio je 2,02 (95% raspon pouzdanosti 1,06-3,84), dok je omjer ugroženosti povezan sa sniženjem razine kolina bio 2,06 (95% raspon pouzdanosti 1,02-4,17). Ove promjene nisu bile povezane s jačinom simptoma jer je u prvih 6 mjeseci oporavka izračun na ljestvici *Montgomery-Asberg Depression Scale* ostao uglavnom nepromijenjen (srednja vrijednost -0,01; standardna devijacija 1,6).

**Zaključak** Pacijenti koji primaju terapiju održavanja antidepresivima nakon oporavka, a rano u fazi oporavka imaju snižene razine NAA ili kolina, imaju dvostruko veći rizik ponovne pojave depresivne epizode. Nepromijenjene razine NAA i kolina na početku faze oporavka mogu ukazati na povećanu otpornost mozga uslijed terapije antidepresivima, dok snižene razine NAA i kolina mogu ukazati na privremeni učinak liječenja.